Stroop van boorde moet gekeer word | News24
Stroop van boorde moet gekeer word
=Sitrusboere in die Sondagsriviervallei ly miljoene rande se verliese weens diewe wat veral op suurlemoenboorde toeslaan en van vrugte stroop. Vicky Knoetze, DA-LPW vir die Sondagsriviergebied, en Bobby Stevenson, DA-LUR vir veiligheid en sekuriteit, het ná 'n besoek aan die gebied versoek dat die Valke opdrag gegee word om die diefstalle te ondersoek. Boere in die gebied vermoed dat 'n sindikaat betrokke is. Foto VERSKAF
Die diefstal en vandalisme van sitrusboorde in die Sondagsriviervallei hou 'n risiko in vir duisende werkgeleenthede en moet dadelik gestuit word.
Só het Vicky Knoetze, DA-LPW vir die gebied, in 'n verklaring gesê in reaksie op klagtes dat die polisie nie werk maak van klagtes wat by hulle ingedien word nie.
Knoetze en Bobby Stevenson, die DA se LUR vir veiligheid en sekuriteit, het die gebied Vrydag besoek. Sy het gesê hulle het die polisie gevra om die aangeleentheid na die Valke te verwys, want die betrokkenes is klaarblyklik 'n goed opgeleide organisasie.
"Ons het aan die bevelvoerder van die Addo-polisiekantoor verduidelik hoe belangrik dit is om die sindikaat wat vir die diefstal en vandalisme verantwoordelik is, aan die man te bring.
Boere in die gebied worstel al minstens drie jaar met die probleem, het Hannes de Waal, hoofbestuurder van die Sondagsrivier Sitruskoöperasie, gesê.
"Die hoofsaaklik uitvoer-suurlemoene, word snags per vragmotor en met bakkies uit die boorde weggery. Die omvang van die skade word nog bepaal, maar dit is etlike miljoene rande per jaar.
Een boer in die vallei het oornag R3 miljoen se skade gely toe stropers een volmaan-nag op sy suurlemoenboord toegeslaan het.
"Boere het genoem dat klagtes ingedien word, maar die polisie dit na bewering nie ernstig opneem nie."
Lt. Gerda Swart, polisiewoordvoerder, het in reaksie op die bewerings gesê die polisie ondersoek elke klag wat ingedien word. Sy dra net kennis van twee sake wat verlede jaar aan- hangig gemaak en suksesvol deur die polisie ondersoek is.
Volgens Deon Joubert, voorsitter van die Sondagsrivier-landbouvereniging, is daar aanduidings dat buitelanders agter die meeste van die beweerde oortredings sit.